Matroos oorleef twee dae ná oorlogskip omslaanThaise matrose tydens die soektog na hul vermiste kollegas. (Foto: Lillian SUWANRUMPHA / AFP) ŉ Matroos is Dinsdag lewend in die Golf van Thailand gevind nadat ŉ oorlogskip van die Thaise vloot twee dae vantevore tydens ŉ storm in dié waters omgeslaan het. Die liggame van vier matrose is egter ook gevind toe reddingswerkers die onstuimige waters vroeër vandag in helikopters, twee vliegtuie en vier vaartuie aangedurf het op soek na 29 vermiste matrose. Die 23-jarige oorlewende, Chananyu Gansriya, is intussen uit die water gebring en word tans op een van die vaartuie versorg. “Ek glo dit is goeie nuus en dui daarop dat ons meer mense kan opspoor,” het die vloot se bevelvoerder, Pichai Lorchusakul, vanmiddag gesê. Meer as 70 oorlewendes is reeds uit die see gebring nadat die HTMS Sukhothai Sondagaand laat omgeslaan het terwyl dit die Golf van Thailand gepatrolleer het. Die voorval het sowat 37 km van die land se suidoostelike kus plaasgevind. Plaaslike dokters het die oorlewendes kort ná hul redding behandel en sommige is na hospitale geneem vir verderde mediese behandeling. Thaise paramedici tydens die soektog na die vermiste matrose. (Foto: Lillian SUWANRUMPHA / AFP) Volgens Wara Selawattanakul, ŉ dokter van die provinsiale gesondheidsdepartement, het van die oorlewendes bene in hul bo-arms en vingers gebreek toe die HTMS Sukhothai omgeslaan het. Narong Khumburi, ŉ vlootoffisier, het die hoop uitgespreek dat daar nóg oorlewendes in die water gevind sal word aangesien die matrose reddingsbaadjies aangehad het toe die oorlogskip omgeslaan het. “Maar ek kan net dink hoe uitgeput hulle moet wees.” Vermistes se angstige gesinslede het Dinsdag op die pier in die Prachuap Khiri Khan-provinsie saamgedrom in afwagting op nuus oor hul geliefdes. Siri Esa, die ma van die 21-jarige matroos Saharat Esa wat aan boord was, het ŉ glimlag op haar gesig gehad toe sy van die jongste redding hoor. “Ek het ook geloof in my seun. Dit is goeie nuus,” het sy gesê. Volgens die vloot het die vaartuig glo in die moeilikheid beland nadat die elektroniese stelsel beskadig is. Die skip se bedryfstelsels het glo ophou werk, wat veroorsaak het dat daar beheer oor die skip verloor is.